google/wiki40b huggingface dataset:
Albin Stratus

Historie

Peter Norlin tegnet båten etter IOR-regelen, men ville ikke låse seg til noe klassifisering som ¾ tonn og i stedet skape en pen og rask båt som IOR-regelen gir rom for. Stratusen var Albins forsøk på å etablere seg i luksusklassen med den – for perioden – store båten på 35 fot. Stratusen ble også produsert på lisens i Korea. Disse båtene er bygget i lavere kvalitet.

Konstruksjon

Båten er bygget i sandwichlaminat med glassfiber og Divinycell som distansemateriale i både skrog og dekk. Riggen er Bermuda 7/8 brøkdels slupp der masten står på kjølen. I tverrskips retning er masten støttet av enkle undervant og overvant som går over ett par vinklete salingshorn. Alle vant er i rod. Det er finnekjøl i bly og roret betjenes med ratt. Motoren er plassert midtskips i salongbordet.

Dekk og cockpit

Dekket ble på de tidlige båtene belagt med teak, men fra 1981 ble det bare brukt teak i cockpiten og innredningen. Dekket er stort, da overbygget er relativ kort, og ryddig da alle fall og trimliner er ført tilbake til cockpiten. Her finnes det også stort ratt og langsgående benker.

Innredning

Innredningen er moderne for perioden med langsgående bysse på babord og toalett på motsatte side, og navigasjonsbordet er montert på toalettets fremskott. I akterkøyen finnes en smal dobbeltkøye på styrbord og en enkeltkøye på motsatte side. Forut for byssen finnes en romslig salong med langsgående benker og et uvanlig stort salongbord som rommer motoren. Lengre forut finnes garderobeskap og en dobbeltkøye i forpiggen. Innredningen er bygget i teak oppå en basisinnredning i glassfiber. Dørken er også i teak.
Saint-Marc

Saint-Marc (på haitisk kreol: Sen Mak) er en havneby i det vestre Haiti i departementet L'Artibonite. Den hadde i 2012 en beregnet folkemengde på 136 187, med 254 458 i kommunen med samme navn.
En stor del av Haiti kan betjenes handelsmessig av havnen i Saint-Marc, noe som er en viktig grunn til at havnen der er blitt den største i landet.
Mellom Saint-Marc og hovedstaden Port-au-Prince går en 100 km lang jernbane bygget i 1905 av Compagnie Nationale.
Empty Socks

Empty Socks er en tegnefilm fra 1927 laget av Walt Disney og Ub Iwerks som var en tapt film frem til den ble gjenoppdaget i 2014.
Filmens hovedperson er Kaninen Oswald, en forløper til Mikke Mus, som kler seg ut som julenisse og feirer jul sammen med en gruppe foreldreløse barn. Samme handling ble senere gjenbrukt av Disney i Mickey's Orphans med Mikke Mus i hovedrollen.
Filmen var antatt å være tapt da det eneste bevarte eksemplaret var en 25 sekunder lang sekvens ved Museum of Modern Art. I 2014 ble filmen gjenfunnet i Nasjonalbiblioteket blant nitratfilm overført fra Norsk filminstitutt.
Den 17. desember 2014 ble en digitalisert versjon av den gjennfunnede nitratfilmen vist ved Nasjonalbiblioteket, sammen med Tall Timber, en annen kortfilm med Kaninen Oswald.
Stockholms tekniska institut

Stockholms Tekniska Institut, STI, er en privat utdannelsesinstitusjon som organisert som en stiftelse for utdannelse av ingeniører i Stockholm. STI har hatt virksomhet siden 1924.
STI startet friskolen Stockholms Tekniska Gymnasium i 2002 som ble solgt til Lernia College i juni 2010.
Busksnegl

Utbredelse

Arten finnes nordøst i Atlanterhavet fra kysten av Frankrike og nordover, nordvest fra New Jersey og nordover. I østlige deler av Stillehavet fra kysten av California og nordover. Arten er vanlig langs hele kysten av Norge.
Sigrid Haanshus

Bakgrunn

Hun sang offentlig som åtteåring i 2011 og samme år valgte tenoren Stephen Brandt-Hansen henne som duettpartner og barnesolist til sine julekonserter ved Trøndelag Teater. Ni år gammel gjorde hun sin første studioinnspilling. I starten ble sangene gjort tilgjengelig via YouTube, mens hennes første offisielle plateutgivelse kom i mars 2015. Senere samme år deltok hun i TV 2s Norske Talenter (sesong 7). Haanshus ble Gullknapp-vinner og var én av 12 deltagere i finalen. Som 13-åring fikk hun æren av å synge «Ja vi elsker», a cappella for kong Harald og statsminister Erna Solberg ved cupfinalen NM i fotball for kvinner 2016 i Telenor Arena. I juli 2017 var hun kveldens artist i et av NRK1 sine direktesendte TV-program Sommeråpent.
Bembidion lunulatum

Utbredelse

Bembidion lunulatum finnes i nesten hele Europa, og i Midtøsten og Nord-Afrika. Den er ikke registrert fra Norge.

Utseende

Bembidion lunulatum er en liten løpebille med en ganske slank og litt flat kroppsform. Antenneleddene har lange hårbørster i spissen, antennens fjerde ledd har fine korte tilliggende hår. (Krever forstørrelse for å se), Fasettøynene er noe utstående. Maxillarpalpene har et lite og nålformet endeledd, dette skiller slekten fra de andre nordiske løpebillene, hvor dette leddet er mye større og mer økseformet. Mange av artene i slekten Bembidion er like hverandre og er vanskelige å artsbestemme.

Levevis

Bembidion lunulatum tilhører gruppen av insekter med fullstendig forvandling (holometabole insekter), som gjennomgår en metamorfose i løpet av utviklingen. Larvene er radikalt forskjellige fra de voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Titan Mare Explorer

Titan Mare Explorer (TiME) var en foreslått romsonde som skulle lande på en av innsjøene på Titan, planeten Saturns største måne. TiME ble foreslått overfor NASA av Proxemy Research som et speiderlignende oppdrag, opprinnelig som en del av Discovery-programmet. TiME er et rimeligere oppdrag til det ytre planetene som skulle ha målt de organiske bestanddelene på Titan og gjennomført den første nautiske utforskningen av et utenomjordisk hav ved å analysere opphavet og muligens observere kystlinjen. Oppdraget ville ha vært kostnadsbegrenset til 425 millioner dollar, ikke inkludert finansieringen av bæreraketten.
A Fool in Love

Coverversoner

Ike Turner spilte inn sangen og ga den ut på albumet My Bluescountry i 1996.
Marianergropen

Trieste

Den 23. januar 1960 nådde oseanografen Jacques Piccard, med batyskafen (spesial-ubåten) USS «Trieste» en dybde på 10 912 meter. Det var det lengste et menneske hadde kommet ned i gropen.

Kaikō

Kaikō (海溝, «Havgrop») var en dyphavs-ROV (fjernstyrt undervannsfarkost) konstruert av JAMSTEC, et japansk firma, som i 1995 dykket i Challengerdypet.

Nereus

I 2009 ble den fjernstyrte ubåten Nereus sendt ned i Challengerdypet i Marianergraven i en dybde på 10 902 meter.
Oslo Byaksjon

Oslo Byaksjon var en norsk aksjon ledet av Erling Fossen. 
Aksjonen var den politiske grenen av det tverrpolitiske nettverket Oslo Byforum, og hadde et program. Den stilte for første gang liste under kommunestyrevalget i 2003, fikk 1 344 stemmer (0,5%) og ingen representanter.
Byaksjonen stilte for andre og siste gang lister til bystyret og til bydelene i Oslo ved kommunestyrevalget 2007. Fossen var listetopp på kommunelista og byrådslederkandidat. Resultatet ble 1 466 stemmer (0,5%).
Oleandersvermer

Utseende

En stor (vingespenn 72 – 115 mm) og kraftig svermer, umiskjennelig farget hovedsakelig i grønt. Kropp og vinger er mønstret i olivengrønt, rosa og svart. Hodet er stort og bredt, antennene er tynne og 1/4 – 1/3 så lange som forvingene. Brystet er brunsvart med et kileformet, olivengrønt felt (spissen vender fremover) i midten. Bakkroppen er olivenbrun til grønn og ganske tilspisset. Forvingene er brokete farget i grønt, svart og rosa, dette mønsteret gir god kamuflasje om den hviler mellom tett løvverk. Bakvingene er grågrønne med et smalt, bølgete, gulhvitt tverrbånd. Larven er grønn med en hvit sidestripe og spredte, hvite prikker. På det tredje kroppsleddet sitter et par øyeflekker.

Levevis

Oleandersvermeren kan foreta lange vandringer nordover i Europa, men det er sjelden at den når så langt som til Norge. Larven lever på oleander (Nerium), vinranke og gravmyrt.

Utbredelse

Oleandersvermerens hovedutbredelse er i Afrika. Den finnes også ganske vanlig i middelhavsområdet og videre østover til India og Sri Lanka.
Montagu Norman

Bakgrunn

Montagu Norman var eldste sønn av Frederick Henry Norman og Lina Susan Penelope Collet, datter av Mark Wilks Collet, 1. baronett, som også var sjef for Bank of England. Hans bror Ronald Collet Norman og hans nevø Mark Norman ble også ledende bankierer. Grandnevøen David Norman er kjent som kunstmesen.
Han gikk på Eton og ble utdannet ved King's College i Cambridge. 13. oktober 1944 ble han utnevnt til 1. baron Norman. Baroniet opphørte å eksistere da han døde i 1950.
Norman ble med i 4th Bedfordshire and Hertfordshire militia i 1894 og tjenestegjorde i boerkrigen. Han ble tildelt Distinguished Service Order i 1901.

Bankmann

Etter en tid i Europa begynte han i Martins Bank, der faren var en partner i 1892, Brown, Shipley & Co. hvor hans morfar var partner i 1894, og Brown Bros. & Co. i New York i 1895. Han ble partner i Brown Shipley i 1900 før han dro til Sør-Afrika. Han sluttet i disse bankene i 1915.

Bank of England

Norman ble sjef for Bank of England i 1920. Under Normans ledelse gjennomgikk Bank of England betydelige forandringer. Det var i stor utstrekning Normans innflytelse som gjorde at Storbritannia vedtok å gjeninnførte gullmyntfot i 1925. Han ble for dette utsatt for heftig kritikk, særskilt fra proteksjonistisk hold. I 1931 gikk Storbritannia bort fra gullstandarden.
Ved den tillit han nøt i finanskretser ble han stadig gjenvalgt til lederposten i Bank of England helt frem til 1944.
Norman var en nær personlig venn av den tyske riksbankpresidenten Hjalmar Schacht. Begge var medlemmer av Anglo-German Fellowship og Bank for International Settlements, som han var med på å grunnlegge. 
Den 2. november 1933 ble Norman gift med Priscilla Reyntiens, som var byråd i London og barnebarn av 7. jarlen av Abingdon. Hans stesønn fra dette ekteskapet var Peregrine Worsthorne.
Avtale mot klasevåpen

Forhandlinger

Forhandlingene i Dublin i mai 2008 var siste innspurt i den såkalte Oslo-prosessen for å forby klasevåpen. Flere humanitære organisasjoner har medvirket i forhandlingene, slik som FN-organisasjoner, Norsk Folkehjelp, Røde Kors samt nettverket Cluster Munition Coalition (CMC).

Resultat

Storbritannia, Frankrike, Tyskland, Laos var blant de mange landene som ga sin foreløpige aksept for avtalen 30. mai 2008. USA, Russland, India og Kina var ikke til stede under forhandlingene. Avtalen skal etter planen signeres 3. desember 2008 i Oslo.
Det internasjonale forbudet mot klasevåpen vil innebære at alle klasevåpen som har blitt anvendt i krig frem til 30. mai 2008 blir forbudt.

Destruksjon

Norge og andre land må ødelegge de klasevåpen som befinner seg på lager. Det vil koste opptil 200 millioner kroner for Norge å kvitte seg med klasevåpen på en måte som er miljømessig forsvarlig. Den forbudte ammunisjonen har en innkjøpsverdi på om lag 1 milliard kroner.
Hjernestamme

Hjernestammen er en del av hjernen som forbinder storehjernen med ryggmargen hos virveldyr. Den består av mesencefalon (midthjernen), pons (hjernebroen) og medulla (forlengede marg). Den forbinder storhjerne, lillehjerne og ryggmarg med hverandre. Hjernestammen er hovedsakelig opptatt av livsviktige funksjoner som pusting og blodtrykk. 
Hjernestammens og lillehjernens funksjoner er relativt lik hos mennesker og andre virveldyr. Både lillehjernen og hjernestammen arbeider under vår bevissthetsnivå ved hjelp av reflekser. De mottar sensorisk informasjon om temperatur, trykk, stilling eller smerte fra sensoriske reseptorer spredt rundt i hele kroppen. De overfører deretter passende reaksjoner tilbake, for eksempel til muskler i blodkar om å endre blodtrykket eller til en arm om å endre stilling.
Imbolc

Imbolc eller Imbolg er en gammel keltisk høytid som er midt mellom vintersolverv og vårjevndøgn, i begynnelsen av februar (typisk 1. februar eller 2. februar på den nordlige halvkula, 1. august på den sørlige), eller ved de første vårtegnene. 
Høytida blir også feira av mange hedninggrupper, og regnes som en av de fire store sabbatene innen Wicca.  For kristne, særlig i Irland, er 2. februar feiret som Sankt Brigids festdag. Dagen er også kjent som Kyndelsmesse.
Rød løper

Rød løper er en rød matte / et rødt teppe som rulles ut der prominente gjester skal gå, særlig brukt til statsoverhoder, filmstjerner og andre VIP-er. Rød løper er også vanlig ved inngangen til hoteller. Rød løper brukes også til å markere åpningen av et nytt bygg eller lignende.

Statsoverhoder

Det er vanlig at kongelige, presidenter, statsministre og andre viktige representanter fra andres land ønskes velkommen til et nytt land ved en rød løper fra flyet. Det er normalt også rød løper inn til slott og presidentpalasser.

Prisutdelinger / motebransjen

Under film-, TV- og musikkprisutdelinger er det å vise seg på den røde løperen i vakre klær en stor del av selve prisutdelingen. Foran store prisutdelinger som Oscar og Filmfestivalen i Cannes starter TV-sendingene flere timer før prisutdeingene begynner for å filme når gjester, prisutdelere og nominerte viser seg på den røde løperen. De fleste avisredaksjoner trykker også egne reportasjer fra den røde løperen hvor kjoler, smykker, sko og annet tilbehør står i fokus.
Edward Löwe

Liv og virke

Löwe, som etter sigende stammet fra Praha, kom til London rundt 1820. Fra 1830-årene av var han stamgjest på Grand Cigar Divan, der de beste sjakkspillerne i London vanket.
I 1847 vant Löwe en match mot Howard Staunton med sifrene 5:2, riktignok fikk Löwe en bonde og to trekk i forgave. Av matcher på like vilkår vant Löwe 7,5:6,5 mot Hugh Alexander Kennedy i 1849, tapte 2,5:7,5 mot Frederic Deacon i 1851, og tapte 8:13 mot James Hannah i 1856. I 1858 tapte han seks enkeltpartier mot Paul Morphy.
Löwe deltok i to turneringer i London. I  Divan 1849 slo han Arthur Simons 2:0 og tapte 1,5:2,5 mot George Webb Medley i en turnering som ble vunnet av Henry Thomas Buckle. I den store internasjonale turneringen i London 1851 ble Löwe slått ut av Marmaduke Wyvill allerede i første runde. Wyvill kom til finalen, der han tapte for turneringsvinneren Adolf Anderssen.
Xenogeniates

Utseende

En middelsstor (8,5-10 millimeter), blank skarabide. Hodet, pronotum, scutellum og beina bortsett fra forføttene er svarte, forføttene og dekkvingene gulbrune. Hodet er avrundet med en rund uthulning i pannen, pronotum er fint os predt punktert.

Levevis

Larvene lever i jorda av røtter, mens de voksne insektene kan finnes gnagende på blader. Disse billene flyr godt og er mest aktive om natten.

Utbredelse

Arten lever i det sørlige Brasil (delstatene Minas Gerais, Paraná og São Paulo).
Vik (Flatanger)

Vik er et lite tettsted omkring 13 km vest for administrasjonssenteret Lauvsnes i Flatanger kommune i Trøndelag. Det finnes spor etter bosetning her bakover til yngre steinalder. Vik fikk sin første landhandel omkring 1875, seinere kom det bl.a. bakeri, dampskipsekspedisjon og poståpneri her. Stedet har fortsatt butikk og egen skole. Her ligger også Vik kirke fra 1873.
Bag of Nails

Bag of Nails er et musikkalbum med Bjørn Berge fra 2000.
Børsteløper

Utbredelse

Børsteløper er vanlig og utbredt i Europa, østover til Mongolia.

Utseende

Børsteløper er mellom 6-8,5 millimeter lang.  Antennens andre til sjette ledd med lange børster (stive hår) som er dobbelt så lange som andre leddets lengde. Dette skiller denne slekten fra resten av løpebillene.  Kroppen har messingglans.  Hver av dekkvingene har 12 lengdestrimler.

Levevis

Børsteløper  finnes på steder med litt skygge og fuktighet. Larvene lever som rovdyr. 
Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er ofte radikalt forskjellige fra de  voksne, både i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.
Cross-Skagerrak

Cross-Skagerrak er en 1 700 MW høyspent likestrømsoverføring mellom Norge og Danmark. Den ble tatt i bruk 1977 og går mellom den norske omformerstasjonen i Kristiansand og den danske i Tjele. Cross-Skagerak eies av det norske Statnett og det danske Energinet.dk.

Beskrivelse

Fordi et langt sjøkabelavsnitt gjennom Skagerrak er del av overføringen var det ikke mulig å bruke trefaset vekselstrøm for energioverføringen på grunn av det høye reaktive effekttapet som ville ha oppstått. Dessuten drives ikke de elektriske distribusjonsnettene i Norge og Danmark synkront, slik at også av denne grunnen en direkte sammenkobling av nettene ikke er mulig.
Cross-Skagerraks likestrømstrasé har en lengde på 240 km, hvorav 113 km er høyspentledninger på master i Norge og Danmark, og 127 km er sjøkabel. Den når delvis sjødybder på opp til 530 m, og var i lang tid verdens lengste sjøkabel.
På norsk side befinner seg sjøkabelterminalen for Cross-Skagerrak 1–3 ved Kvarenesfjorden, for Skagerrak 4 i Kvivika i Kristiansand, omformerstasjonen ved Stølen i Vennesla. Et felles elektrodeanlegg for returstrøm gjennom sjøvannet er plassert nord for Grosøya i Lillesand.

Historie

Cross-Skagerrak er en av de første høyspente energiovereføringsanleggene som bruker tyristorer. I den opprinnelige konfigurasjonen var den en bipolar høyspenningsledning med en driftsspenning på ±250 kV og en overføringskapasitet på 1000 MW.
1993 ble anlegget utvidet med et enpolt høyspenningsanlegg, Cross-Skagerrak 3. Det har en spenning på 350 kV mot jord, og en overføringskapasitet på 500 MW. Samtidig ble de to polene som allerede var i drift ombygd til enpolte anlegg, disse kan drives parallellkoblet med Kontiscan 3, som går mellom Danmark og Sverige, med motsatt polaritet.
I nærheten av Aggersund i Danmark krysset høyspentledningen sundet på 70 m høye master og et spenn på 470 m, før et sundkabel erstattet mastene.
På slutten av 2014 ble Cross-Skagerrak 4 satt i drift mellom Kristiansand og Tjele. Overføringen har en kapasitet på rundt 700 MW, og ble offisielt åpnet av Kronprins Frederik av Danmark og Kronprins Haakon Magnus av Norge 12. mars 2015. Til forskjell fra linjene 1, 2 og 3 er hele strekningen lagt i kabel, med 137 km sjøkabel, og 12 km landkabel i Norge og 91 km i Danmark.
I 2017 kranglet Statnett og Energinet om verdien av de 100 MW kapasitet som er reservert til automatiske sekundærreserver, som frekvensregulering. Alternativt kan auksjon klare ydelsen.
Zhongguo da baike quanshu

Zhongguo da baike quanshu (kinesisk: 中国大百科全书, pinyin: Zhōngguó dà bǎikē quánshū, «Den store kinesiske encyklopedi») er Kinas mest omfangsrike (2010) encyklopedi.
Zhongguo da baike quanshu utkom med sin førsteutgave mellom 1980 og 1993 på Den store kinesiske encyklopedis forlag (中国大百科全书出版社, Zhōngguó dà bǎikē quánshū chūbǎnshè) i Beijing. Den har over 80.000 oppslagsord i 73 bind pluss et registerbind. Bindene er ordnet etter 66 temakretser; første bind (1980) befattet seg med astronomi.
En CD-ROM-versjon og en abonnementsbasert onlineversjon finnes også.
En annenutgave av verket ble utgitt i 2009.
Det samme kinesiske forlag har også utgitt den ti bind store kinesiske oversettelse av Concise Encyclopædia Britannica og en oversettelse av Den store sovjetiske encyklopedi.
Ogndal Idrettslag

Ogndal idrettslag er et idrettslag i Ogndal i Steinkjer kommune. Laget ble stiftet i 1921. Idrettslaget har grupper for fotball, friidrett, håndball og ski. Den mest kjente utøveren som har representert Ogndal IL, er skihopperen Torgeir Brandtzæg, som også ble kalt «Friskus'n fra Ogndalen».
S/PDIF

S/PDIF er en standard og en protokoll i datalink-laget, for overføring av digitale lydsignaler mellom stereokomponenter og andre lydenheter. Navnet står for Sony/Philips Digital Interconnect Format, etter de to selskapene som designet formatet. Den er nå del av en større samling standarder kalt IEC 60958, der den er kjent som IEC 958 type II. S/PDIF er i hovedsak en tilpasning av den originale AES/EBU-standarden for sluttbrukere, slik at den ikke krever like dyre komponenter.
En vanlig bruk av S/PDIF-grensesnittet er å overføre komprimerte digitale lydsignaler som definert i standarden IEC 61937. Denne modusen brukes for å koble en DVD-spiller til en hjemmekinoforsterker som støtter Dolby Digital eller DTS surround. En annen vanlig bruk er å overføre ukomprimerte lydsignaler fra CD-spiller til forsterker.
S/PDIF-signalet kan overføres gjennom fiberoptiske kabler (Toslink) eller koaksialkabler.
Drømmemilen

Drømmemilen er et begrep som er knyttet til løp av en engelsk mil (1609 meter) innen friidrett. Drømmegrensen som knyttes til begrepet drømmemilen var 4 minutter. Briten Roger Bannister var først i verden med å klare det, han løp i mai 1954 på 3.59,4 i Oxford. Verdensrekorden per 1. januar 2008 er 3 minutter 43,13 sekunder, et løp Hicham El Guerrouj presterte i Roma i 1999.

Drømmemilen på Bislett

Begrepet er også knyttet til Bislett Games, der drømmemilen har hatt lang tradisjon som et av høydepunktene. Spesielt mye oppmerksomhet var det i perioden Britene Sebastian Coe, Steve Ovett og Steve Cram dominerte verdens mellomdistanseløp. Disse tre satte hver sin verdensrekord på en engelsk mil på Bislett stadion. Coe med 3.48,95 17. juli 1979, Ovett med 3.48,8 1. juli 1980, og sist Cram med sin fantastiske rekord på 3.46,32 den 27. juli 1985.
Et annet høydepunkt fra drømmemilen på Bislett var 31. juli 1974 da Knut Kvalheim vant på 3.56,2, en tid som stod som norsk rekord i 38 år. I det samme løpet kom Larvik-løperen Lars Martin Kaupang på 5.-plass, også han under drømmegrensen, med 3.59,9.

Statistikk

I Norge er det kun 6 løpere som har løpt under drømmegrensen på 4 minutter. Ved siden av Kvalheim og Kaupang er dette storebror Arne Kvalheim, Jim Svenøy (Bislett Games 1994), Lars Ove Strømø og Tommy Gjølga.
John Walker fra New Zealand presterte 129 løp under 4 minutter, og var på veien dit først med 100 løp under i drømmegrensen. Steve Scott, USA har flest løp under 4 minutter med sine 136.
Forschungszentrum Jülich

Forschungszentrum Jülich er en forskningsinstitusjon i Jülich i den tyske delstaten Nordrhein-Westfalen. Den er en del av Helmholtz-Gemeinschaft og en av de største forskningsinstitusjonene i Europa. Forskningssenteret ble grunnlagt i 1956 av delstaten Nordrhein-Westfalen. I 1967 ble navnet endret til Kernforschungsanlage Jülich og i 1990 til dagens navn.
Forskningssenteret omfatter et område på ca. 2,2 kvadratkilometer og har et årlig budsjett på ca. 360 millioner euro og ca. 4 300 ansatte. Det er aktivt i forskning innen fysikk, kjemi, biologi, medisin og ingeniørvitenskaper. Hvert år er rundt 700 gjesteforskere fra over 50 land tilknyttet Forschungszentrum Jülich.
Kittilson

Kittilson, også kalt fredløse Kittilson var en ung mann fra Valdres som ble lyst i bann tidlig på 1700-tallet. Han flytktet inn i fjellheimen og slo seg til i fjellområdene Skarvheimen mellom Aurland, Geilo og Hol i Hallingdal. Her har han gitt navn til området Kittilsbuflatene, som er området rundt fjellhulen han bodde i. Fjellhulen er et kulturminne i området, og har fått navnet Kittilsbu.

Bakgrunn

Historien sier at Kittilson fikk jobb som dreng på en av de større gårdene i Valdres, og forelsket seg fatalt i gårdsjenta Ingeborg. Jenta var lovet bort til Eilif fra en av de større nabogårdene. Eilif kom over Ingeborg og Kittilson i en flørt på stølen. Dette endte i et basketak mellom de to beilerne, noe gårdsgutten Eilif kom dårlig ut av. Drengen tapte i de påfølgende høringene og ble lyst fredløs.
Ifølge historien ble Kittilson drept av en annen fredløs, Kariguten i Bakkehellern. 
Historien om den fredløse Kittilson ble belyst i NRK-programmet Ut i naturen i 2010.